A Magyarhoni Földtani Társulat hagyományteremtő céllal meghirdeti az

**I. G E O S Ü T I S Ü T Ő V E R S E N Y T,
azoknak, akik éhezik a földtudományt**

Neked is mindig a földtani rétegek jutnak eszedbe egy tortaszelet láttán? A kakóscsigáról meg egy ammonitesz? A kúpforma tortán égő tűzijátékról pedig a Stromboli? Neked is *édes* a földtudomány? Akkor neked szól az I. geosüti sütő verseny! Az öt kategóriában meghirdetett versenyre a X. Földtudományos Forgatagon kerül sor. A fődíjat elnyerő személy, vagy csapat egy éven át viseli az **Év Geocukrásza** címet és őrzi a címmel járó vándorserleget.

**Részletes szabályzat**

Az I. geosüti sütő versenyt a X. Földtudományos Forgatagon rendezzük meg, 2018. november 11-én, vasárnap.

A jeligével (frappás címmel) ellátott alkotásokat 11. hó 11-én 14 óra 14 percig kell a helyszínre szállítani. Csak kész alkotásokat fogadunk, sütésre, főzésre, hűtésre a helyszínen nincs lehetőség. A nevezett pályaművek kizárólag ehető, az egészségre ártalmatlan összetevőket és alkatrészeket tartalmazhatnak! Egy személy vagy csapat több kategóriában is, több pályaművel indulhat. Nevezni a nevezési lap kitöltésével lehet, melyen fel kell tüntetni a pályaművek minden összetevőjét!

***Az I. geosüti sütő verseny kategóriái***

1. 10 éves a Földtudományos Forgatag

2. Az év ásványa, a fluorit

3. Az év ősmaradványa, a *Balatonites*

4. Kontinens-kontinens kollízió

5. A Burgess-pala faunája

***Zsűri***

A háromtagú, mind geo, mind édes témákban jártas, szakértő zsűri 15 óráig bírálja el a beérkező pályaműveket. A bírálat során figyelembe vett szempontok:

– ötletesség,

– íz,

– jelige.

A zsűri fenntartja magának a jogot az erősen szubjektív döntésre, amely ellen fellebbezésnek helye nincs!

***Díjak***

Minden kategória első helyezettje ajándékban részesül.

A fődíjas cukrász(csapat) egy éven át viselheti az **Év Geocukrásza** címet és őrzi a címhez járó vándorserleget.

Eredményhirdetés: 15 órakor.